ཇ་ནི་བོད་མི་རིགས་ཀྱི་བཏུང་བ་མཆོག་ཏུ་གྱུར་པ་ཞིག་ཡིན་ཞིང་ཇ་བོད་དུ་ཐོག་མར་བྱུང་བའི་དུས་ནི་རྒྱ་བོད་ཡིག་ཚང་ལ་ཁ་གསལ་འཁོད་པ་ལྟར་བོད་ཀྱི་ལོ་རྒྱུས་སྨྲ་བ་པོ་ཕར་ཆེ་བའི་བཞེད་དགོངས་དེ་ལྟར་དུ་ངེས་པར་འཛིན།དེའང་བཙན་པོ་འདུས་སྲོང་མང་པོ་རྗེ་སྤྱི་ལོ་༦༧༦༧༠༤བསྙུན་གཞི་དྲག་པོ་ཐེབས་པར་བོད་ན།ཟས་དང་།སྤྱོད་ལམ།རིག་བཟོ་ལ་བརྟེན་པ་ཙམ་ལས་སྨན་དཔྱད་གཞུང་བཞིན་ཤེས་པ་མེད་པའི་རྐྱེན་གྱིས་དྲག་སྐྱེད་མ་བྱུང་བས།ཉིན་ཞིག་ཕོ་བྲང་གི་པུ་ཤུ་ཟུར་ན་སྔར་མཐོང་མ་མྱོང་བའི་བྱ་ཡིད་དུ་འོང་བ་ཞིག་གི་ཁ་ན་ཤིང་བུ་ལོ་འདབས་དང་ལྡན་པ་བཅས་ཞིག་ཁྱེར་ནས།སྐད་སྙན་པར་སྒྲོག་པར།རྒྱལ་པོས་གཟིགས་ནའང་བཙན་པོས་དོ་སྣང་མ་མཛད།དེ་བཞིན་སང་ནང་ཉི་ཤར་མཚམས་སུ་ཡང་དེ་ཀ་བྱེད་ཀྱི་འདུག་པར་རྒྱལ་པོའང་ཐེ་ཚོམ་སྐྱེས་ཏེ་ལྟས་ཏེ་བརྟག་པས།སྔར་མེད་ཀྱི་ཤིང་དུ་འདུག་ཅིང་།ཤིང་དེ་ཡི་སྣ་མོ་གཅིག་ཞལ་དུ་བཅུག་ནས།བྲོ་བ་མྱངས་པས།ཞལ་སྐྱེམས་པ་སོས།བཏུང་བའི་མཆོག་ཏུ་མངོན་ནས།ད་ཁྱེད་བློན་འབངས་རྣམས་ཉོན་ཅིགང་ན་བའི་སྐབས་འདིར་།གཞན་གྱི་བཟའ་བཏུང་ནི་གང་ཡང་མི་འདོད་།བྱས་ཁྱེར་བའི་ཤིང་བུ་འདི་ནི།བཏུང་བའི་མཆོག་ལུས་ཀྱིས་གསོས།ནད་ཀྱི་སྨན་དུ་འདུག་པས།ང་ལ་གློ་བ་ཉེ་བ་རྣམས་ཀྱིས།ཤིང་འདི་ལྟ་བུ་གར་འདུག་ཀྱང་ཚོལ་བྱོན་ཅིགབྱ་དགའ་ཆེན་པོ་བྱེད་དོ་གསུངས་པ་དང་།བློན་འབངས་ཀུན་གྱིས་བོད་ཡུལ་གྱི་ས་ཆ་སྟོད་སྨད་ཐམས་ཅད་རྩལ་ཡང་མ་རྙེད།རྒྱལ་པོ་ལས་བསམ་རུ་མེད་པའི་གློ་བ་ཉེ་བཤོས་ཀྱི་བློན་པོ་ཞིག་གིས།བོད་ཀྱི་ས་མཐའ་འཁྱམས་པས།རྒྱ་ནག་གི་ནགས་གསེང་འཐུག་པོ་སྨུག་ལིང་ངེ་བ་མཐོང་སར་ཞིག་ཏུ་སླེབས་པར།ཕ་ཀི་འདྲ་བའི་གསེབ་ན།ཤིང་དེ་ངེས་པར་ཡོད་དམ་སྙམ་ཏེ་དེར་གཏད་ཕྱིན་པས།ནགས་དེའི་ཚུར་རོལ་ན།ཆུ་ཆེན་པོ་གཅིག་འདུག་པས།ཆུ་ལ་ནི་འགྲོ་མ་ནུས།ཤིང་དེ་ནི་ནགས་གསེབ་ན་ཡོད་པར་ངེས་རིག་སྟེ།རྒྱལ་པོ་ཡིད་ལ་སེམས་ཀྱིན་སྡད་ཙ་ན།དར་ཅིག་ནས་ཉ་ཆེན་པོ་ཅིག་ཁོའི་ཐད་དེ་ནས་ཆུ་དེ་ལ་ཞུགས་སོང་པ་དང་།ཆུ་ཁ་ཞེང་ཆེ་བ་མ་གཏོགས།གཏིང་ལ་མི་ནུབ་པར་འདུག་པས།སེམས་དགའ་སྟེ།དེའི་རྗེས་ལ་རྒལ་ཕྱིན་ནས།ནགས་གསེབ་ཏུ་སླེབས་པ།ནགས་མ་ནི་ཕལ་ཆེ་བ།བྱས་ཁྱེར་བའི་ཤིང་དེ་རྐྱང་དུ་འདུག་པས།ད་ནི་བདག་གི་རྗེ་བོ་ངེས་པར་སྐུ་ལྟས་པར་འགྱུར་རོ་སྙམ་པའི་དགའ་སྤྲོ་དང་བཅས་ནས།ཤིང་དེ་འདྲ་བ་རྒྱབ་གཅིག་རྔས།ཡང་བསམ་མནོ་ཕྱི་མ་ལ།རྒྱལ་པོ་སྙུང་བ་དྭངས་པ་ལ་ནི།འདི་ཕན་ངེས།ས་ཐག་རིང་བར་འདུག་པས།ད་ལན།འཁུར་བའི་གྲོགས་སམ།ཁལ་པ་གཅིག་ཡོད་ན་བསམ།འདོད་པ་སྐྱེས་པའི་དུས་དེར།ད་ཀི་མེད་པའི་ཤ་བ་ཡུ་མོ་གཅིག་མི་འཛེམ་པར་རྩ་རུ་སླེབས་བྱུང་པས།འདི་འདྲ་ལ་ཁལ་བཀོལ་རུང་པའང་སྲིད་དམ་སྙམ་ནས་གྲབས་བྱས་པས།ཇི་ལྟར་འདོད་པ་བཞིན་བྱར་བྱུང་ནས།ཤིང་དེ་ནས།ཤ་བའི་ཁལ་རྒྱབ་ཅིག་དང་།ཁོ་རང་གི་རྒྱབ་གཅིག་ཁུར་ཡོང་པས།ལམ་ཞག་ཟླ་བའི་བར་ལ་སོང་ནའང་།ཤ་བས་ཀྱང་ཁུར་ནས་བོད་རྒྱལ་པོའི་ཕོ་བྲང་མཐོང་སར་བར་དུ་བསྐྱལ་ལོ།།དེ་ནས་གྲོགས་བཀུག་སྟེ།རྒྱལ་པོའི་སྤྱན་སྔར་ཕུལ་བས།ཤིན་ཏུ་དགྱེས་དགའ་ནས།བྱ་དགའ་ཆེན་པོའང་བྱས།བསྙུང་སོས་པ་ལ་ཡང་ཕན་པོ་བྱུང་སྐད།དེ་རྟིང་།རྒྱལ་པོའི་ཞལ་ནས།འདི་ནི་བཏུང་བའི་མཆོག་ཏུ་འདུག་པས།འདི་འཐུང་བའི་སྣོད་དགོས་པའི་ཐུགས་བསམ་འཁོར་བས་རྒྱ་ནག་རྒྱལ་པོ་ལ།དཀར་ཡོལ་ཟེར་བ་ཅིག་ཡོད་འདུག་པ།སློངས་ལ་ཤོག་ཅིག་གསུངས་པ་བྱུང་ནས།གསེར་ཡིག་པ་བཏང་པས།རྒྱ་ནག་རྒྱལ་པོ་ན་རེ།རང་རེད།རྒྱ་བོད་གཉིས་འཐབ་མཐུན་ལན་མང་།བོད་ལ་ཕན་གདགས་པའི་ཕྱིར་དུ།ངེད་ཀྱིས།སྨན་རྩིས་བཟོ་གནས།རོལ་མོ་མཁན་རིམ་པར་བཏང་ནའང་།བོད་ཀྱིས་བསམ་དུ་མ་འདོད་པས།དཀར་ཡོལ་མི་བསྐུར་།བོད་རང་ལ་བཟོ་རྒྱུ་ཡོད་ན།བཟོ་མཁན་ཅིག་བཏང་དགོས་པ་ཡིན་ཡོངས་གསུངས་པ་བྱུང་ན།རྒྱའི་དཀར་ཡོལ་བཟོ་མཁན་བོད་དུ་འབྱོར།ལྷོ་ཁ་གྲ་ནང་ཁུལ་ནས་རྡོ་དཀར་གོང་གི་གཏེར་ཁ་བཏོན་ནས་དེས་རྒྱུ་ཆ་བྱས་ཏེ་དཀར་ཡོལ་བཟོས་པ་མ་ཟད།ལག་རྩལ་མི་སྣ་ཁག་གཅིག་གསོ་སྐྱོང་བྱས་ཏེ་དཀལ་ཡོལ་རབ་འབྲིང་ཐ་གསུམ་སོགས་བོད་དཀར་རིགས་མི་འདྲ་བ་བཟོས།དེའི་གྲལ་དུ་བོད་དཀར་དར་ཚེའི་རིགས་རྣམས་འདི་རྣམས་ནི།དེ་གོང་རྒྱ་ནག་ནའང་མེད་པར་བྱེད་ཅིང་།བོད་དུ།ཇ་དང་དཀར་ཡོལ་བྱུང་བའི་སྔ་མ་འདི་ཡིན་པར་འདོད་དོ།དེ་རྗེས་བཙན་པོ་ཁྲི་རལ་སྤྱི་ལོ༨༠༢༨༤༡གྱི་སྐབས་སུ་ཐང་གི་བློན་པོ་ཀྲང་ལུང་བོད་དུ་འབྱོར་བར་རྒྱལ་པོས་མགྲོན་བོས་ཤིང་རྒྱལ་པོས་ཇ་སྟོན་སྣེ་ལེན་དང་ཕྱག་སྒམ་ནང་དུ་ཇ་རིགས་མི་འདྲ་བ་མང་པོ་བཏོན་ནས་རེ་རེའི་ཐོན་ཁུངས་དང་།ཁྱད་ཆོས་བཅས་ཞིབ་གསལ་གསུངས་པས་བློན་པོ་ཀྲང་ལུང་ངོ་ཚ་ཁ་སྐྱེངས་དགོས་པ་བྱུང་བའི་ཚུལ་ཐང་རྒྱལ་རབས་ཀྱི་ལོ་རྒྱུས་རྒྱ་ཡིག་ལ་འཁོད་པར་བཤད།དུས་རབས་བཅུ་གཅིག་པའི་ནང་ཇོ་བོ་ཨ་ཏི་ཤ་མངའ་རིས་སུ་ཕེབས་པའི་ཉིན་ཐོག་མའི་རྟེན་འབྲེལ་དུ་བོད་རང་ནས་བཟོས་པའི་དཀར་ཡོལ་འབྲུག་རྒྱབ་མ་གསེར་སྲང་ལྔའི་རིན་ཐང་ཅན་གྱི་ནང་དུ་གསོལ་ཇ་བསྲུབས་མ་དྲངས་པས།ཇོ་བོ་རྗེ་ཤིན་ཏུ་གཉེན་ནས།ཇ་མཆོད་མཛད་དེ་གསོལ་རྗེས་ཁྱེད་བོད་ཀྱི་རབ་ཏུ་བྱུང་བ་ཀུན་རྒྱ་གར་ལ་མེད་པའི་བཏུང་བ་ཞིམ་པོ་ཕྱི་དྲོའི་དུས་སུ་ཡང་འཐུང་ཆོག་པ་འདི་འདྲ་ཡོད་པ་ནི་བསོད་ནམས་ཆེན་པོ་རེད།ཇ་འདི་འཐུང་ན་སྐོམ་སེལ་བ་ཙམ་མ་ཟད།རིག་པ་དྭངས་བ་དང་།ལུས་སྟོབས་རྒྱས་པ།གཉིད་དང་རྨུགས་པ་སེལ་བ།དགེ་སྦྱོར་ལ་སྤྲོ་སྣང་སྐྱེ་བ་བཅས་ཀྱི་ཁྱད་ཆོས་ཆེན་པོ་འདུག་པས་རྒྱ་གར་ལ་འདི་འདྲ་ཡོད་ན་ངས་གསེར་སྤྲད་ནས་ཉོ་ཆོག་པ་ཞིག་འདུག།ཅེས་ཇ་ཡི་ཕན་ནུས་དང་རིན་ཐང་་དང་བཅས་པ་གསུངས་པའི་ལོ་རྒྱུས་ཀྱང་འདུག་གོ།གང་ལྟར་བོད་ཀྱི་ཆོས་འབྱུང་ཁག་གི་ནང་དུ་ཇ་ཡི་ཁུངས་ནི་རྒྱ་ནག་ཡིན་པ་དང་བོད་དུ་བཙན་པོ་འདུས་སྲོང་མང་པོ་རྗེ་ཡི་སྐབས་སུ་དར་བའི་ངོས་འཛིན་བྱེད་པ་ནི་ཡོང་གྲགས་སུ་ཆགས་ཡོད།ཡིན་ནའང་ད་དུང་དཔྱད་རིན་ལྡན་པའི་ལོ་རྒྱུས་མང་པོ་ལུས་སྡད་ཡོད་པ་ནི་ཅི་སྨྲོས་དགོས་ཏེ།བློ་གཟུ་བོ་རུ་གནས་པའི་མཁས་དབང་དག་གིས་བོན་གྱི་རིག་གཞུང་དོར་ན་བོད་ཀྱི་རིག་གཞུང་ཤོད་མི་ཐུབ་ཅེས་གསུངས་པས་སོ།དེས་ན་ཇ་གཅིག་བུ་ལ་ཆ་མཚོན་ན་བོན་གྱི་ལོ་རྒྱུས་ནང་དུ་རྩ་ནས་མེད་པ་མ་ཡིན་ཏེ།